Ο **Πάνος Τζανετής** (Χαλκίδα, 6 Αυγούστου 1940 - 21 Νοεμβρίου 2009) ήταν Έλληνας λαϊκός τραγουδιστής.

Βιογραφία
---------

Όταν ήταν μικρό παιδί, ο Πάνος Τζανετής καθόταν σε μια καρέκλα έξω από το σπίτι του, έβγαζε το μπουζούκι του από την δερμάτινη θήκη με μια μοναδική ιεροτελεστία και έπαιζε για τους πιτσιρικάδες της γειτονιάς του.

Στα χρόνια από το 1960 μέχρι το 1967 ο Πάνος Τζανετής έκανε το μεσουράνημά του, κυριάρχησε στην δισκογραφία και τα νυχτερινά κέντρα και έδωσε άλλη πνοή στα τραγούδια της Ελλάδας.

Υπήρξε πνευματικό παιδί του Γιώργου Ζαμπέτα και τραγούδησε μαζί με τους Γιώργο Ζαμπέτα, Βίκυ Μοσχολιού, Στέλιο Καζαντζίδη, Μαρινέλλα, Μανώλη Μητσιά, Μπέμπα Μπλανς, κ.ά. Ο Τζανετής συνεργάστηκε με όλους τους κολοσσούς της ελληνικής μουσικής, όπως Γιώργο Ζαμπέτα, Μάνο Χατζιδάκι, Γιάννη Μαρκόπουλο, Γιάννη Σπανό, Σταύρο Ξαρχάκο, Κώστα Βίρβο και πολλούς άλλους.

Ερμήνευσε περισσότερα από 300 τραγούδια, όλα τους επιτυχίες ("Δεν έχει δρόμο να διαβώ", "Βοριάς είν΄ η αγάπη σου", "Κλαίει απόψε ο ουρανός", "Θα τραγουδήσω για σένα" κ.ά.), με πολλές συμμετοχές σε ελληνικές ταινίες. Στον Τζανετή δόθηκε η ονομασία Έλβις Πρίσλεϊ του λαϊκού τραγουδιού για τη φυσική ομορφιά του, τη φωνή και την αγάπη που του είχε ο κόσμος. 

Το τέλος της καριέρας του ήρθε γύρω στο 1968 (από δική του επιλογή). Αργότερα έκανε σποραδικές εμφανίσεις, ενώ εργάστηκε ως οδηγός ταξί. 

Η τελευταία δημόσια εμφάνισή του στην τηλεόραση ήταν τον Μάρτιο του 2009 στην εκπομπή *Έχει γούστο*, την οποία επιμελήθηκε ο δημοσιογράφος Νίκος Νικόλιζας. Σε αυτή την ιστορική εκπομπή συνυπήρξαν Πάνος Τζανετής, Μάνος Παπαδάκης και οι χορευτές του Ζαμπέτα, οι οποίοι επανενώθηκαν μετά από 40 ολόκληρα χρόνια.

Ξημερώματα του Σαββάτου 21 Νοεμβρίου 2009, έφυγε από τη ζωή μετά από σκληρή μάχη με τον καρκίνο. Η κηδεία του έγινε στη Χαλκίδα, χωρίς κανένας συνάδελφος του να βρεθεί εκεί. Η αρρώστια του πρωτοεμφανίσθηκε το 2004. Την πάλεψε γενναία αλλά με εξασθενημένο οργανισμό από τον Αύγουστο του 2009 που ξεκίνησε η αντίστροφη μέτρηση.

Φιλμογραφία
-----------

Ταινίες στις οποίες τραγουδά ο Τζανετής:

| Έτος | Τίτλος | Σκηνοθέτης |
| --- | --- | --- |
| 1963 | *Αστέρια στον βούρκο* | Τζανής Αλιφέρης |
| 1964 | *Αδικημένη* | Γιώργος Παπακώστας |
| *Είναι μεγάλος ο καημός* | Χρήστος Κυριακόπουλος |
| *Ο πολύτεκνος* | Ερρίκος Θαλασσινός |
| *Έκλαψα πικρά για σένα* | Παναγιώτης Κωνσταντίνου |
| 1965 | *Περάστε την πρώτη του μηνός* | Σωκράτης Καψάσκης |
| *Το φυλαχτό της μάνας* | Ερρίκος Θαλασσινός |
| *Η στοργή* |
| *Θα ζήσω για σένα* | Γιώργος Παπακώστας |
| *Είναι βαρύς ο πόνος μου* | Χρήστος Αποστόλου |
| *Γλυκιά, γλυκιά μου αγάπη* | Δημήτρης Αθανασιάδης |
| *Το ρομάντζο μιας καμαριέρας* |
| *Εξιλέωση* | Οδυσσέας Κωστελέτος |
| *Ενώνει ο πόνος δυο καρδιές* | Κώστας Λυχναράς |
| *Φτωχολογιά* | Παύλος Τάσιος |
| *Η ζωή μου ανήκει σε σένα* | Παναγιώτης Κωνσταντίνου |
| *Του χωρισμού ο πόνος* |
| *Θύελλα σε παιδική καρδιά* | Όμηρος Ευστρατιάδης |
| *Γιατί μ' εγκατέλειψες;* |
| 1966 | *Μετάνοια* | Ανδρέας Κατσιμητσούλιας |
| *Εισπράκτωρ 007* | Κώστας Καραγιάννης |
| *Ο εξυπνάκιας* |
| *Η Κλεοπάτρα ήταν Αντώνης* |
| *Κάνε τον πόνο μου χαρά* | Οδυσσέας Κωστελέτος |
| *Κάποια μάνα αναστενάζει* |
| *Το σπίτι των ανέμων* |
| *Κατηγορώ την κοινωνία*  | Σπύρος Ζιάγκος |
| *Πλήγωσες την αγάπη μου* | Δημήτρης Γαλάτης |
| *Ο πόνος του μπεκρή* | Ερρίκος Θαλασσινός |
| 1967 | *Ο χαζομπαμπάς* | Ορέστης Λάσκος |
| *Το κορίτσι της οργής* |
| *Τι κι αν γεννήθηκα φτωχός* | Γιώργος Πετρίδης |
| *Καρδιές που ξέρουν ν' αγαπούν* | Ερρίκος Θαλασσινός |
| *Συντρίμμια τα όνειρά μας* | Κώστας Δούκας |
| 1968 | *Θα κάνω πέτρα την καρδιά μου* |
| *Τα ψίχουλα του κόσμου* | Απόστολος Τεγόπουλος |
| *Δεν έχω δρόμο να διαβώ* | Γιώργος Λόης |
| *Τόσα όνειρα στους δρόμους* | Παναγιώτης Κωνσταντίνου |
| 1969 | *Παιδί μου, αγάπη μου* | Κώστας Δούκας |

Παραπομπές
----------

1. ↑  mousikovlog.blogspot.com/2016/05/1940-2009.html. Ανακτήθηκε στις 31  Οκτωβρίου 2023.
2. ↑  Σολδάτος, Γιάννης (1991). *Ιστορία του Ελληνικού Κινηματογράφου, τομ. Β*. Αθήνα: Αιγόκερως. σελ. 100.

Εξωτερικοί σύνδεσμοι
--------------------

* Πάνος Τζανετής & Μάνος Παπαδάκης: «Δύο παράλληλες μουσικές ιστορίες»